钦定古今图书集成/方舆汇编/边裔典/第095卷 > 《论安南》叶向高
## 钦定古今图书集成/方舆汇编/边裔典/第095卷 > 《论安南》叶向高

安南，自宋以前，虽内属，然叛乱代有，固南服之外疆
也。季犛之讨，彼恶已盈，宁席中国广大，轻用武哉？扫
氛驱孽，还我旧封，皇灵畅矣，而铜墨朝颁，羽书夕至，
元戎三遣，旋戢旋棼。昆明百粤之区，戈船下濑之士，
骚扰相奉，困敝已极。国家曾不得其尺缕斗粟之用，
憣然舍旃，与之更始。兵革不兴，版章无损，岂非“继迷”
之善而明圣之所图欤？维时反侧初安，刑馀肆毒，官
徇苟且之政，将乏折冲之才，遂启戎心，卒堕成业，故
谈者有遗论焉。黎、莫相残，盛衰迭禅，程凶较逆，无所
等差。然皆先后输诚，叩关请命。王封永削，国体弥尊，
威已加矣，然后释之。操纵有宜，抑亦参伍于前事也。
昔成化时，阉直幸功，数从中问。所司征安南故籍，刘
忠宣匿不与，事乃中寝。呜乎，兹荩臣之用心哉！